**Ministru kabineta noteikumu projekta "Noteikumi par publisku dokumentu legalizāciju ar apliecinājumu *(apostille)*" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Projekts izstrādāts atbilstoši grozījumiem Dokumentu legalizācijas likumā un grozījumiem Notariāta likumā, (stāsies spēkā 2019. gada 1. jūlijā), un noteic iesnieguma dokumenta legalizācijai ar apliecinājumu *(apostille)* (turpmāk – apliecinājums) veidlapas paraugu, kārtību, kādā tiek veikts apliecinājums vai pieņemts lēmums atteikt apliecinājumu un e-apostille reģistra izveidošanas un uzturēšanas kārtību, tajā iekļaujamo ziņu apjomu, kārtību un apjomu, kādā ziņas iesniedz reģistrā un izsniedz no tā. Noteikumu projektam noteikta spēkā stāšanās 2019. gada 1. jūlijā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts "Noteikumi par publisku dokumentu legalizāciju ar apliecinājumu *(apostille)*" (turpmāk – noteikumu projekts) izstrādāts atbilstoši grozījumiem Dokumentu legalizācijas likumā un grozījumiem Notariāta likumā, kas stāsies spēkā 2019. gada 1. jūlijā (likums "Grozījumi Dokumentu legalizācijas likumā" un likums "Grozījumi Notariāta likumā" Saeimā pieņemti 2018. gada 1. novembrī, izsludināti 2018. gada 14. novembrī). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Dokumentu legalizācijas likuma 6. pants noteic, ka Latvijā izsniegta publiska dokumenta legalizācijai persona aizpilda iesnieguma veidlapu un iesniedz legalizējamo dokumentu. Ministru kabinets apstiprina iesnieguma veidlapas paraugu un nosaka kārtību, kādā tiek veikta legalizācija vai pieņemts lēmums atteikt legalizāciju. Attiecīgi Ministru kabineta 2012. gada 20. marta noteikumi Nr. 186 "Publisku dokumentu legalizācijas noteikumi" (turpmāk – noteikumi Nr. 186) noteic kārtību, kādā publisku dokumentu iesniedz legalizācijai, iesnieguma veidlapas paraugu, kā arī kārtību, kādā dokumentu legalizē vai pieņem lēmumu par legalizācijas atteikumu.  Saskaņā ar Dokumentu legalizācijas likuma 4. pantu (redakcijā, kas stāsies spēkā 2019. gada 1. jūlijā) Latvijā izsniegtu publisku dokumentu, ko paredzēts izmantot ārvalstī, kura ir 1961. gada 5. oktobra Hāgas konvencijas par ārvalstu publisko dokumentu legalizācijas prasības atcelšanu dalībvalsts, legalizē zvērināti notāri elektroniski. Minēto dokumentu pieņem elektroniskā vai papīra formā.  Ārvalstī izsniegtu publisku dokumentu, ko paredzēts izmantot Latvijā, un Latvijā izsniegtu publisku dokumentu, ko paredzēts izmantot ārvalstī, kura nav 1961. gada 5. oktobra Hāgas konvencijas par ārvalstu publisko dokumentu legalizācijas prasības atcelšanu dalībvalsts, legalizē tam pilnvarotas diplomātiskā un konsulārā dienesta amatpersonas. Minēto dokumentu pieņem tikai papīra formā.  Vienlaikus Notariāta likuma 342. panta otrā daļa (redakcijā, kas stāsies spēkā 2019. gada 1. jūlijā) noteic, ka Ministru kabinets nosaka šā panta pirmajā daļā minētā reģistra izveidošanas un uzturēšanas kārtību, tajā iekļaujamo ziņu apjomu, kā arī kārtību un apjomu, kādā ziņas iesniedz reģistrā un izsniedz no tā.  Ievērojot minēto, izstrādāts noteikumu projekts, kas paredz kārtību, kādā zvērināts notārs taisa apliecinājumu*,* un e-apostille reģistra (turpmāk – reģistrs) izveidošanas un uzturēšanas kārtību, tajā iekļaujamo ziņu apjomu, kā arī kārtību un apjomu, kādā ziņas iesniedz reģistrā un izsniedz no tā.  Turklāt Ārlietu ministrijai paredzēts izstrādāt grozījumus noteikumos Nr. 186, lai tajos noteiktais regulējums attiektos tikai uz tāda Latvijā izsniegta publiska dokumenta legalizāciju, kuru paredzēts izmantot valstī, kura nav 1961. gada 5. oktobra Hāgas konvencijas par ārvalstu publisko dokumentu legalizācijas prasības atcelšanu dalībvalsts, un ārvalstī izsniegtu publisku dokumentu, ko paredzēts izmantot Latvijā (Ministru kabineta noteikumu projekts "Publiska dokumenta legalizācijas noteikumi" izsludināts Valsts sekretāru 2019. gada 25. aprīļa sanāksmē (prot. Nr. 16, 3. §, VSS-355)).  Noteikumu projekts noteic iesnieguma veidlapas paraugu, par pamatu ņemot noteikumos Nr. 186 norādītajā iesniegumā iekļaujamo informāciju. Iesniegumu kopā ar legalizējamo dokumentu persona varēs iesniegt zvērinātam notāram ne tikai klātienē, sūtot pa pastu vai elektroniski (uz zvērināta notāra oficiālo elektronisko adresi (e-adresi), ja tā ir aktivizēta, vai uz oficiālo zvērināta notāra elektroniskā pasta adresi, ja e-adrese nav aktivizēta), bet arī, iesniedzot to Latvijas Zvērinātu notāru padomes (turpmāk – padome) tīmekļvietnē [www.latvijasnotars.lv](http://www.latvijasnotars.lv), izmantojot tajā pieejamos autentifikācijas rīkus. Noteikumu projekts paredz, ka šādā gadījumā iesniegumu nav nepieciešams atsevišķi parakstīt, jo iesniedzējs tiks identificēts pēc autorizācijas valsts pārvaldes pakalpojumu portālā [www.latvija.lv](http://www.latvija.lv). Tāpat noteikumu projekts paredz, lai nodrošinātu apliecinājumu pieejamību ārvalstīs, ārvalstīs dzīvojošie Latvijas valstspiederīgie, aizpildot iesniegumu un samaksājot normatīvajos aktos noteiktos maksājumus, var iesniegt apliecinājumam paredzēto dokumentu Latvijas diplomātiskajā vai konsulārajā pārstāvniecībā, kas par dokumentu pārsūtīšanas pakalpojumu iekasēs konsulāro atlīdzību likumos noteiktajā kārtībā un pārsūtīs iesniegumu un pievienotos dokumentus padomei. Vienlaikus, ievērojot to, ka nereti ārvalstī esošas personas izprasa kompetentajai iestādei Latvijā sev nepieciešamu dokumentu, piemēram, atkārtotu dzimšanas apliecību, lūdzot to arī apliecināt, noteikumu projekts paredz, ka iesniegumu kopā ar legalizējamo dokumentu var iesniegt arī padomē iestāde, kurai kompetences ietvaros ārvalstī esoša persona izprasījusi attiecīgu dokumentu ar apliecinājumu. Tādējādi šajā gadījumā iesnieguma veidlapu kompetences ietvaros aizpildīs attiecīgā iestāde, aizpildot iesnieguma veidlapu ar tās rīcībā esošo informāciju, un šo iesniegumu nebūs nepieciešams atsevišķi parakstīt. Norādāms, ka minētajos gadījumos padome iesniegumu ar legalizējamo dokumentu nodos apliecināšanai kādam zvērinātam notāram, kas izvēlēts pēc nejaušības principa. Turklāt noteikumu projekts paredz, ka pēc dokumenta apliecināšanas zvērināts notārs attiecīgo informāciju par apliecinājuma pārbaudes iespējām kopā ar legalizēto dokumentu iesniedz padomē, kas to izsniedz attiecīgajai Latvijas diplomātiskajai vai konsulārajai pārstāvniecībai, iesniedzējam vai viņa pārstāvim, vai iestādei, kurai kompetences ietvaros ārvalstī esoša persona izprasījusi attiecīgu dokumentu ar apliecinājumu.  Norādāms, ka 2018. gada 1. novembrī pieņemtā likuma "Grozījumi Dokumentu legalizācijas likumā" sākotnējās ietekmes novērtējuma ziņojumā (anotācijā) paskaidrots, ka, nododot dokumenta īstuma apliecināšanas funkciju zvērinātiem notāriem, "tiks samazināts pakalpojuma sniegšanas laiks – publiska dokumenta īstuma apliecināšanu ar uzrakstu *apostille* zvērināti notāri veiks vienas darbdienas laikā, vairumā gadījumu divu stundu laikā". Likuma "Grozījumi Dokumentu legalizācijas likumā" mērķis ir nodrošināt dokumenta apliecinājumu *(apostille)* labāku pieejamību personām, t.sk. dzīvojošām ārpus lielākajām pilsētām, kas sevī ietver arī administratīvā sloga samazināšanu personām, sniedzot iespēju šo pakalpojumu pie zvērināta notāra saņemt vienas darbdienas laikā, proti, lai personai nav jāapmeklē zvērināta notāra birojs divreiz. Ņemot vērā faktu, ka lielākā daļa apliecināmo dokumentu ir papīra formā un persona zvērinātam notāram tos iesniegs klātienē, noteikumu projektā paredzēts, ka persona apliecinājumu saņem tajā pašā dienā, ja vien iesniegums un legalizējamais dokuments netiks iesniegts īsi pirms zvērināta notāra darba dienas beigām. Proti, noteikumu projekts paredz, ka zvērināts notārs taisīs apliecinājumu vienas darbdienas laikā (vairumā gadījumu divu stundu laikā) no iesnieguma saņemšanas dienas pēc tam, kad būs pārliecinājies, ka legalizējamais dokuments atbilst Dokumentu legalizācijas likuma prasībām, kā arī būs pārbaudījis dokumentu parakstījušās amatpersonas (turpmāk – amatpersona) statusu, paraksta paraugu un zīmoga vai spiedoga nospieduma parauga atbilstību viņa rīcībā esošajai informācijai, amatpersonas paraksta paraugam un zīmoga vai spiedoga nospieduma paraugam (turpmāk – paraksta paraugs). Turklāt elektroniski parakstīta dokumenta gadījumā zvērināts notārs pārbaudīs, vai legalizējamais dokuments atbilst Dokumentu legalizācijas likuma prasībām, parakstītāja paraksts ir derīgs, dokumenta parakstītāja vārds, uzvārds sakrīt ar dokumentā minēto parakstītāja vārdu, uzvārdu, dokumentam ir pievienots laika zīmogs, amatpersonas dati ar dokumentā norādīto vārdu, uzvārdu un statusu atbilst viņa rīcībā esošajiem datiem.  Ņemot vērā to, ka publisko dokumentu parakstījušās amatpersonas paraksta paraugs var nebūt zvērinātam notāram pieejams, noteikumu projektā paredzēts, ka šādā gadījumā zvērināts notārs par to informē iesniedzēju un padomi, kas, savukārt, pieprasīs attiecīgo institūciju ne vēlāk kā trīs mēnešu laikā (ievērojot to, ka atsevišķu iestāžu darba specifikas dēļ darbinieki var atrasties ilgstošā attaisnotā prombūtnē) iesniegt nepieciešamo paraksta paraugu vai informāciju par to, ka paraksta paraugs nav pieejams, kā arī pēc norādītās informācijas saņemšanas nekavējoties nodrošinās zvērinātu notāru pieeju saņemtajai informācijai, un par to informēs attiecīgo zvērinātu notāru.  Lai padarītu efektīvāku apliecināšanas procesu, noteikumu projekts paredz, ka Ārlietu ministrija un padome savstarpēji apmainās ar Latvijas amatpersonu parakstu un zīmogu nospiedumu paraugiem. Savstarpēja parakstu un zīmogu nospiedumu paraugu apmaiņa nepieciešama, lai mazinātu administratīvo slogu un vienas amatpersonas parakstu vienlaikus neizprasītu divas institūcijas. Tādējādi ar 2019. gada 1. jūliju padome būs atbildīga par datubāzes ar parakstu paraugu, zīmogu un spiedogu nospiedumu paraugu izveidošanu, uzturēšanu un aktualizēšanu, kas attiecīgi būs pieejama visiem zvērinātiem notāriem Dokumentu legalizācijas likumā noteikto funkciju veikšanai.  Noteikumu projekts arī paredz, kāda informācija iekļaujama apliecinājumā, par pamatu ņemot Hāgas konvencijā par ārvalstu publisko dokumentu legalizācijas prasības atcelšanu norādīto apliecinājuma paraugu.  Ņemot vērā to, ka zvērināti notāri apliecinājumu taisīs elektroniski, noteikumu projekts paredz, ka zvērināts notārs paraksta apliecinājumu vienā datnē ar legalizējamo elektronisko dokumentu vai papīra formas skenēto dokumentu.  Attiecīgi noteikumu projektā arī paredzēts, ka iesniedzējam tiks izsniegta informācija apliecinājuma pārbaudes iespējām kopā ar legalizēto dokumentu. Proti, iesniedzējam zvērināts notārs izsniegs izdruku, kas tiks piestiprināta papīra formas dokumentam, kurā būs informācija ne tikai par tīmekļvietni, kurā iespējams pārbaudīt apliecinājumu, bet arī tiks norādīts unikālais identifikators - QR kods jeb divdimensiju svītrkods. Ja iesniedzējs būs izteicis vēlmi saņemt informāciju elektroniski, zvērināts notārs to nosūtīs iesniedzējam elektroniski (uz iesniedzēja oficiālo elektronisko adresi (e-adresi), ja tā ir aktivizēta, vai uz elektroniskā pasta adresi, ja e-adrese nav aktivizēta).  Ievērojot likuma "Grozījumi Dokumentu legalizācijas likumā" (Saeimā pieņemts 2018. gada 1. novembrī, izsludināts 2018. gada 14. novembrī) sākotnējās ietekmes novērtējuma ziņojumā (anotācijā) norādīto, ka *e-apostille* ieviešanai būs nepieciešams izstrādāt e-*apostille* datu bāzi (tiks izstrādāta *e-apostille* apakšsistēma Notāru informācijas sistēmā ietilpstošajā notāru Aktu un apliecinājumu reģistrā), kā arī tiešsaistē pieejamu vietni *apostille* pārbaudei, kā arī to, ka dati ietilps Notāru informācijas sistēmā un būs neatņemama Aktu un apliecinājumu reģistra apakšsistēmas sastāvdaļa, noteikumu projekts paredz, ka reģistrs ir zvērinātu notāru Aktu un apliecinājumu reģistra apakšsistēma, un to uztur padome. Vienlaikus noteikumu projektā definētas reģistrā iekļaujamās ziņas, kā arī ziņu saņemšana no reģistra.  Proti, noteikumu projektā paredzēta iespēja veikt apliecinājuma autentiskuma bezmaksas pārbaudi tiešsaistē padomes tīmekļvietnē pēc apliecinājuma unikālā identifikatora vai, verificējot elektroniski apliecināto dokumentu, to augšupielādējot, un saņemot informāciju par to, vai uzrādītais dokuments atbilst dokumentam, kas apliecināts un reģistrēts reģistrā.  Noteikumu projektā arī regulēti gadījumi, kādos zvērināts notārs Notariāta likumā noteiktajā kārtībā atsaka apliecinājuma izdarīšanu, t.i., ja legalizējamais dokuments neatbilst Dokumentu legalizācijas likuma prasībām (Dokumentu legalizācijas likuma 7. pants), kā arī, ja dokumentu parakstījušās amatpersonas paraksta paraugu noteikumos noteiktajā kārtībā nav iespējams iegūt. Papildus norādāms, ka saskaņā ar Notariāta likuma 39. panta trešo daļu par atteikšanos pildīt amata pienākumus zvērināts notārs triju dienu laikā iesniedz rakstveida atteikumu, kurā norāda tā pamatojumu un pārsūdzības kārtību. Turklāt Notariāta likuma 205. pants noteic, ka sūdzības par zvērināta notāra nepareizu rīcību, izpildot amata pienākumus, kā arī sūdzības par atteikšanos izpildīt šos pienākumus, iesniedzamas apgabaltiesai, kuras uzraudzībai pakļauta zvērināta notāra darbība, mēneša laikā no dienas, kad zvērināts notārs izpildījis darbību, par kuru iesniegta sūdzību, vai kad viņš atteicies izpildīt šādu darbību.  Ievērojot to, ka attiecīgās Dokumentu legalizācijas likuma un Notariāta likuma normas, kas paredz zvērināta notāra kompetenci apliecinājuma taisīšanā, stāsies spēkā 2019. gada 1. jūlijā, noteikumu projektā noteikts, ka arī tajā iekļautais regulējums stājas spēkā šajā datumā, lai atbilstoši minētajiem likumiem tiktu izstrādāta un spēkā stātos kārtība, kādā zvērināts notārs taisa apliecinājumu un reģistra vešanas kārtība. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, padome. |
| 4. | Cita informācija | Nav. |
|  | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Padome, zvērināti notāri un personas, kuras vēlēsies taisīt apliecinājumus. |
| 2. | Tiesiskā regulējuma ietekme uz tautsaimniecību un administratīvo slogu | Ar noteikumu projekta spēkā stāšanās dienu:  1) zvērināti notāri taisīs apliecinājumus;  2) padome nodrošinās reģistra vešanu, zvērinātu notāru pieeju amatpersonu parakstu paraugiem, kā arī nodrošinās personām tiešsaistē pieejamu vietni *apostille* pārbaudei;  3) personām, kuras vēlēsies taisīt apliecinājumus*,* tas kļūs pieejamāks, jo zvērināti notāri praktizē 29 Latvijas pilsētās pie aptuveni 100 praktizējošiem zvērinātiem notāriem. Līdz ar to personām nebūs nepieciešams apliecinājuma saņemšanai ierasties Ārlietu ministrijas Konsulārajā departamentā konkrētos darba laikos. Vienlaikus tiks samazināts dokumentu apliecināšanas laiks – zvērināti notāri to veiks vienas darba dienas laikā (vairumā gadījumu divu stundu laikā). Turklāt personas dokumentu apliecināšanu varēs saņemt gan klātienē, vēršoties pie zvērināta notāra, gan zvērinātam notāram dokumentu iesniedzot elektroniski vai autentificējoties padomes tīmekļvietnē. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |
|  | | |
| **III. Tiesību akta projekta ietekme uz valsts budžetu un pašvaldību budžetiem** | | |
| Noteikumu projekts šo jomu neskar. | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |  |  |  |  |
| --- | --- | --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | | | |
| 1. | Saistības pret Eiropas Savienību | Noteikumu projekts šo jomu neskar. | | |
| 2. | Citas starptautiskās saistības | Noteikumu projekts ir attiecināms uz saistībām, kas izriet no 1961. gada 5. oktobra Hāgas konvencijas par ārvalstu publisko dokumentu legalizācijas prasības atcelšanu. | | |
| 3. | Cita informācija | Nav. | | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk - starptautiskais dokuments) datums, numurs un nosaukums | | | 1961. gada 5. oktobra Hāgas konvencijas par ārvalstu publisko dokumentu legalizācijas prasības atcelšanu. | |
| A | | | B | C |
| Starptautiskās saistības (pēc būtības), kas izriet no norādītā starptautiskā dokumenta.  Konkrēti veicamie pasākumi vai uzdevumi, kas nepieciešami šo starptautisko saistību izpildei | | | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.  Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.  Norāda institūciju, kas ir atbildīga par šo saistību izpildi pilnībā |
| 1961. gada 5. oktobra Hāgas konvencijas 4., 5., un 7. pants -  **4. pants**  Apliecinājums, kurš minēts 3. panta pirmajā paragrāfā, tiks uzlikts uz paša dokumenta vai arī uz *"allonge"*, atbilstoši parauga formai, kura pievienota šai konvencijai.  Tomēr šo apliecinājumu var sastādīt tā varas orgāna oficiālajā valodā, kurš to izdod. Standarta termini, kas tajā parādās, var būt arī citā valodā. Virsrakstam *"Apostille (Convention de La Haye du 5 octobre* *1961)"* jābūt franču valodā.  **5. pants**  Apliecinājums tiek izsniegts pēc tās personas lūguma, kas parakstījusi dokumentu, vai pēc dokumenta uzrādītāja lūguma.  Pareizi aizpildīts, tas apliecinās paraksta autentiskumu, statusu, kādā darbojusies persona, kas parakstījusi dokumentu, un, kur tas nepieciešams, zīmoga vai spiedoga identitāti, kas ir uz dokumenta.  Paraksts, zīmogs un spiedogs uz apliecinājuma ir atbrīvoti no jebkādas apliecināšanas.  **7. pants**  Katrs no varas orgāniem, kas nozīmēts saskaņā ar 6. pantu, vedīs žurnālu vai kartotēku, kurā iereģistrēs visus iesniegtos apliecinājumus, norādot:  a) apliecinājuma numuru un datumu;  b) tās personas vārdu, kas parakstījusi publisko dokumentu, un statusu, kādā tā ir darbojusies, vai gadījumā, ja dokumenti nav parakstīti, tā varas orgāna nosaukumu, kas uzlicis zīmogu vai spiedogu.  Pēc jebkuras ieinteresētas personas lūguma varas orgāns, kas iesniedzis apliecinājumu, pārbaudīs, vai apliecinājumā minētās ziņas sakrīt ar tām, kas ir ierakstītas žurnālā vai kartotēkā. | | | Noteikumu projekts paredz noteikt iesnieguma publiska dokumenta legalizācijai ar apliecinājumu *(apostille)* (turpmāk – apliecinājums) veidlapas paraugu, kārtību, kādā tiek veikts apliecinājums vai pieņemts lēmums atteikt apliecinājumu un e-apostille reģistra (turpmāk – reģistrs) izveidošanas un uzturēšanas kārtību, tajā iekļaujamo ziņu apjomu, kā arī kārtību un apjomu, kādā ziņas iesniedz reģistrā un izsniedz no tā.  8. un 9. punkts:  8. Apliecinājumu taisa angļu valodā (2. pielikums) vienas darbdienas laikā no iesnieguma un legalizējamā dokumenta saņemšanas dienas vai šo noteikumu 6. punktā norādīto ziņu saņemšanas dienas. Apliecinājumu sagatavo un paraksta (ar drošu elektronisko parakstu, pievienojot laika zīmogu) elektroniski.  9. Zvērināts notārs paraksta apliecinājumu vienā datnē ar legalizējamo elektronisko dokumentu vai papīra formas skenēto dokumentu.  11.-14. punkts:  11. Reģistrs ir zvērinātu notāru Aktu un apliecinājumu reģistra apakšsistēma, un to uztur Latvijas Zvērinātu notāru padome.  12. Reģistrā zvērināts notārs iekļauj informāciju par iesniedzēju (fiziskās personas vārdu, uzvārdu, personas kodu vai ārvalstī piešķirtu identifikācijas kodu (ja koda nav, – dzimšanas gadu, dienu un mēnesi) vai juridiskās personas nosaukumu un reģistrācijas numuru, dokumenta saņemšanas veidu, kontaktinformāciju (adresi, elektroniskā pasta adresi, tālruņa numuru)) un par dokumentu (nosaukums, veids (elektronisks/papīra), skaits, atzīmi par to, kas legalizējams: dokumenta oriģināls, tulkojums vai atvasinājums), kā arī reģistra ierakstam pievieno šo noteikumu 8. un 9. punktā noteiktajā kārtībā elektroniski parakstīto dokumentu un apliecinājumu. Katram reģistrētajam apliecinājumam reģistrs automātiski piešķir unikālo identifikatoru.  13. Pēc apliecinājuma reģistrēšanas reģistrā zvērināts notārs informāciju par apliecinājuma pārbaudes iespējām kopā ar legalizēto dokumentu izsniedz iesniedzējam vai viņa pārstāvim. Ja iesniedzējs izteicis vēlmi saņemt informāciju elektroniski, zvērināts notārs to nosūta iesniedzējam vai viņa pārstāvim elektroniski. Šo noteikumu 2.5. un 2.6. apakšpunktā noteiktajos gadījumos informāciju par apliecinājuma pārbaudes iespējām kopā ar legalizēto dokumentu iesniedz Latvijas Zvērinātu notāru padomē, kas to izsniedz attiecīgajai Latvijas diplomātiskajai vai konsulārajai pārstāvniecībai, iesniedzējam vai viņa pārstāvim, vai iestādei, kurai kompetences ietvaros ārvalstī esoša persona izprasījusi attiecīgu dokumentu ar apliecinājumu.  14. Latvijas Zvērinātu notāru padome nodrošina apliecinājuma bezmaksas pārbaudi tiešsaistē Latvijas Zvērinātu notāru padomes tīmekļvietnē pēc apliecinājuma unikālā identifikatora vai, verificējot elektroniski apliecināto dokumentu, to augšupielādējot. | 1961. gada 5. oktobra Hāgas konvencijā par ārvalstu publisko dokumentu legalizācijas prasības atcelšanu paredzētās saistības tiek izpildītas pilnībā.  Noteikumu projektā ietvertais regulējums neparedz stingrākas prasības nekā to paredz 1961. gada 5. oktobra Hāgas konvencija par ārvalstu publisko dokumentu legalizācijas prasības atcelšanu. |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | | | 1961. gada 5. oktobra Hāgas konvencijā par ārvalstu publisko dokumentu legalizācijas prasības atcelšanu paredzētās saistības nav pretrunā ar jau esošajām Latvijas Republikas starptautiskajām saistībām. | |
| Cita informācija | | | Nav. | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par noteikumu projektu un dotu iespēju izteikt viedokli, noteikumu projekts atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā" pirms tā iesniegšanas Valsts sekretāru sanāksmē ievietots Tieslietu ministrijas un Valsts kancelejas tīmekļvietnē. |
| 2. | Sabiedrības līdzdalība projekta izstrādē | Tieslietu ministrija 2019. gada 16. aprīlī noteikumu projektu ievietoja savā tīmekļvietnē sadaļā "Sabiedrības līdzdalība" (pieejams: <https://www.tm.gov.lv/lv/sabiedribas-lidzdaliba/diskusiju-dokumenti/tiesibu-akti>), kā arī noteikumu projekts tika ievietots Valsts kancelejas tīmekļvietnē sadaļā "Ministru kabineta diskusiju dokumenti" (pieejams: <https://mk.gov.lv/content/ministru-kabineta-diskusiju-dokumenti>), tādējādi dodot iespēju sabiedrībai līdzdarboties tiesību akta izstrādes procesā. Sabiedrībai bija iespēja līdz 2019. gada 23. aprīlim sniegt rakstisku viedokli Tieslietu ministrijai par izstrādāto noteikumu projektu. |
| 3. | Sabiedrības līdzdalības rezultāti | Pēc noteikumu projekta ievietošanas Tieslietu ministrijas un Valsts kancelejas tīmekļvietnē viedokļi par noteikumu projektu no sabiedrības pārstāvju puses nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Zvērināti notāri un padome. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Zvērināti notāri taisīs apliecinājumus, bet padome izveidos un uzturēs reģistru, nodrošinās zvērinātu notāru pieeju amatpersonu parakstu paraugiem, kā arī nodrošinās personām tiešsaistē pieejamu vietni *apostille* pārbaudei. |
| 3. | Cita informācija | Nav. |

Iesniedzējs:

Ministru prezidenta biedrs,

tieslietu ministrs  J. Bordāns

Alberinga 67036835

[Kristine.Alberinga@tm.gov.lv](mailto:Kristine.Alberinga@tm.gov.lv)